Spoštovani člani.

Vstopamo v leto, ki je drugačno. Leto, ko bomo morali še bolj strniti svoje vrste, še bolj sodelovati, si pomagati. Čakajo nas velike stvari. Veliki izzivi. Dela bo ogromno. Štel bo vsak par rok. Mnenje vsakega posameznika. Vsi mi imamo edinstveno priložnost, da ustvarimo nekaj posebnega. Se zapišemo v mozaik zgodovine našega društva. Sem popolnoma prepričan, da zmoremo. In bomo zmogli.

Že 150 let so bile različne generacije črnomaljskih gasilcev temelj gasilske dediščine, zaslužne za pisanje poglavij bogate zgodbe, ki se je ustvarila v tem času. Predanost, pogum, nesebičnost, prostovoljnost in odrekanja lastnemu udobju in ugodju so oblikovali trdne temelje, na katerih lahko danes gradimo mi.

Vizija društva je, da smo referenčni primer delovanja gasilskega društva, ki bo vzor tudi drugim. Tako iz operativnega, kakor tudi organizacijskega vidika. Moramo biti ponosni na to kar smo. A hkrati ostati ponižni. Odločno zavezani svojemu poslanstvu. Še naprej pomagajmo, rešujmo, navdihujmo. Dajajmo ljudem še naprej občutek varnosti, zavedanje, da bo z njimi v stiski nekdo, ki jim bo pomagal, jih reševal. Neglede na okoliščine.

Ghandi je nekoč zapisal, da moč ni pogojena z fizičnimi zmogljivostmi. Da moč prihaja iz neomajne volje. In ravno zaradi te naše volje smo lahko vsi ponosni nase. Ker nikoli ne odnehamo. Ker smo gasilci. Črnomaljski gasilci.

Z gasilskim pozdravom **»V službi ljudstva – NA POMOČ!«.**